 Awọn to n pariwo Orilẹ-ede Oduduwa kiri yii, oponu ni wọn o  Arẹgbẹṣọla : Minisita fọrọ abẹle nilẹ wa, to ti figba kan jẹ gomina ipinlẹ Ọṣun, Ọgbẹni Rauf Arẹgbẹṣọla ti sọ pe ọrọ oponu loun ka bawọn kan ṣe n pariwo kiri pe ki Yoruba ya kuro lara Naijiria lawọn fẹ, o lọrọ naa o jọ tẹni to ni laakaye rara, tori wọn ko ro ti ogun abẹle to le tidi ẹ yọ mọ ọn.Nilu Ileṣa, ipinlẹ Ọṣun lọkunrin naa ti sọko ọrọ ọhun nibi ayẹyẹ ọjọọbi ọdun kẹrinlelọgọta rẹ to waye lọjọ Abamẹta, Satide yii.O ni awọn to n rin kiri pe afi ki Orilẹ-ede Oduduwa da duro yii ko ronu ohun o ṣee ṣe ko ṣẹlẹ si awọn obinrin, awọn ọmọde atawọn arugbo tabi awọn akanda ẹda alaabọ ara ti ọrọ naa ba lọọ yi biri, to dogun.Arẹgbẹsọla ko sọna abayọ mi-in fun wa lorilẹ-ede yii ju pe ka wa niṣọkan papọ lọ, ka ṣe araawa loṣuṣu ọwọ, tori laijẹ bẹẹ, afaimọ ni awọn oyinbo amunisin ko tun ni i ko ilẹ adulawọ Africa lẹru lẹẹkan si i.Nigba to n sọrọ ọhun ni gbọngan igbalejo nla ti otẹẹli Zenabab, niluu Ileṣa, Rauf ni, Naijiria yii lo maa gba awọn orileede yooku nilẹ Afrika silẹ lọwọ awọn aninilara, tori naa, ẹ ma tẹle awọn ti wọn fẹ ka pin yẹlẹyẹlẹ rara.Ohunkohun to ba le da iṣoro silẹ fun Naijiria, a o gbọdọ gba a laaye, tori nnkan naa tun maa da wa pada si ibi ta a ti kuro ni aadọta ọdun sẹyin ni. Bẹẹ lArẹgbẹṣọla ọlọjọọbi sọ. 